**Závery z konferencie**

**„Transformácia vysokoškolského vzdelávania v kontexte rozvoja informačnej spoločnosti“**

Konferencia vo forme diskusnej platformy sa konala pod záštitou podpredsedu vlády SR pre investície a informatizáciu MUDr. Richarda Rašiho, PhD., MPH a ministerky školstva, vedy, výskumu a športu JUDr. Mgr. Martiny Lubyovej, PhD.

Konferencia sa uskutočnila na Technickej univerzite v Košiciach v Univerzitnej knižnici a zorganizoval ju Odborový zväz pracovníkov školstva a vedy na Slovensku. Na diskusnej platforme bolo prítomných 81 účastníkov, ktorí sa zhodli na týchto záveroch:

Vývoj spoločnosti na začiatku 21. storočia má charakter veľkých zmien, ktoré sa prejavujú zlomom na evolučnej krivke. Je vyvolaný transformáciou industriálnej spoločnosti na informačnú spoločnosť. Tento zlom vyžaduje zásadné zmeny vysokoškolského vzdelávania na Slovensku. Pre úspešnú transformáciu je potrebné:

* výrazne politicky a finančne podporiť budovanie Informačnej spoločnosti v SR, ktorá vytýči ciele a zmysel prebiehajúcej informatizácie spoločnosti.
* uskutočniť zmenu industriálnej spoločnosti na informačnú súbežne s informatizáciou spoločnosti. Hlavnú a nezastupiteľnú úlohu v tomto procese má rezort školstva a Úrad podpredsedu vlády SR pre investície a informatizáciu.
* zabezpečiť reformu vysokých škôl tak, aby absolventom ich absolvovaný študijný program vychádzajúci z profilu absolventa zabezpečil dostatočnú flexibilitu a schopnosť ďalšej gradácie podľa aktuálnych potrieb pracovného trhu.
* zabezpečiť harmonický rozvoj osobnosti tak, ako je to zakotvené vo vysokoškolskom zákone, a to je možné dosiahnuť jedine štandardným konceptom študijných programov, ktoré dostatočne pokryjú tri svety, v ktorých inter-reaguje človek v súčasnej dobe: materiálny, digitálny a humánny svet. Za účelom zvýšenia kvality vysokých škôl je nutné po verejnom pripomienkovaní úplne implementovať do praxe činnosť Slovenskej akreditačnej agentúry pre vysoké školstvo.
* riešiť otázku učiteľských kompetentností vysokoškolských učiteľov, ktorá je jednou z podmienok kvality vzdelávania, tiež poskytovaním informácií o inováciách v SR zvýšiť záujem o štúdium na slovenských univerzitách.
* zabezpečiť dostatok finančných, personálnych a materiálnych zdrojov. Za účelom úspešnej transformácie je nutné zvýšiť finančné prostriedky každoročne v objeme 80 mil. eur (mimo finančných prostriedkov dohodnutých Kolektívnou zmluvou vyššieho stupňa na valorizáciu miezd a mimo finančných prostriedkov určených na sociálnu podporu študentov).
* primerane investovať finančné prostriedky pre intelektuálny rozvoj ľudí, ktorým by umožnil zhodnocovanie dostupných informácií. Inak to bude neefektívna investícia. Tieto procesy musia prebiehať v oblasti výrobných síl a budú tak pozitívne pre jednotlivca, pre podnikateľský sektor a pre spoločnosť ako takú.

Košice, 29. november 2019